Izmenjava HAWK, Hildesheim

Študentka: Eva Krajc

Leto izmenjave: 2017

Poletni semester

Erasmus+ izmenjavo sem opravila v Nemčiji, natančneje v Hildesheimu, na univerzi HAWK. Z izkušnjo sem zelo zadovoljna, saj sem izpolnila vse želene cilje. Živela sem v tuji državi, bila samostojna pri sprejemanju odločitev, pridobila ogromno poznanstev in z nekaterimi spletla močna, življenjska prijateljstva. Izboljšala sem znanje angleščine in nemščine, potovala po Nemčiji in Evropi, predvsem pa pridobila veliko zaupanja vase in v lastne sposobnosti.

O študiju na HAWK

HAWK je univerza, ki pod eno streho ponuja veliko študijskih zvrsti. Od arhitekture, notranjega oblikovanja, inženirstva pa do socialnega dela. Podružnice imajo v treh mestih, eno izmed katerih je Hildesheim. Tu sem predavanja obiskovala v treh stavbah, ki med seboj niso pretirano oddaljene. HAWK ima na kampusu, ki je nov, a je namenjen le oblikovalcem, tudi veliko knjižnico, v katero se študent prijavi brezplačno. Žal v knjižnici primanjkuje angleškega gradiva – to je bolj splošno o socialnem delu – zato sem sama za literaturo prosila tudi profesorje.

Predavanja, ki sem jih obiskovala, so potekala v angleščini, z izjemo tečaja nemščine. Prvi, intenzivni tečaj nemščine je potekal v drugi polovici marca, pred začetkom novega semestra z začetkom v aprilu (za poletni semester). Vsem, ki se boste odločili za izmenjavo, priporočam, da opravite začetni tečaj. Ne le, da pridobite osnovno znanje o jeziku, kar vam lahko koristi, ko se npr. odpravite v trgovino, temveč tudi zato, da se spoznate in povežete z drugimi Erasmus+ študenti.

Predavanja so potekala redno. Na prvem, uvodnem srečanju so profesorji predstavili svoj predmet in kako bo potekal. Že na začetku povedo, kaj od študenta pričakujejo in kakšno bo ocenjevanje. Profesorji so sicer zelo fleksibilni in po mojih izkušnjah vedno pripravljeni pomagati. Imela sem tudi dva seminarja, ki sta potekala čez vikend, zato pa sem imela redna predavanja samo 3x na teden, kar mi je dalo veliko prostega časa. Porabila sem ga za potovanja in druženje z Erasmus+ in nemškimi študenti. Študij se mi je zato zdel bolj sproščen, v primerjavi z našo fakulteto. Ker so bile na predavanjih skupine majhne (10–15 študentov), je bilo več možnosti za debato in bolj osebno sodelovanje s profesorji. Nekoliko bolj kot na predavanja me je vse skupaj spominjalo na naše vaje, a se mi zdi, da sem se prav zato ogromno naučila. V moji Erasmus skupini sem bila edina socialna delavka, zato so tudi moja predavanja potekala samo z nemškimi študenti. Za večino predmetov sem ob koncu oddala esej, vedno pa je bila možnost tudi predstavitev dopolniti s krajšim esejem oz. poročilom.

Ena izmed prednosti HAWK, ki bi jo poudarila, je, da je s študentsko kartico možno priti v katerokoli stavbo HAWK tudi med vikendi. Če se torej zgodi, da vam doma internet ne deluje, ali pa bi radi naredili kopije knjige, je to možno narediti tudi v soboto in nedeljo.

Na HAWK nas je bilo 11 Erasmus študentov, veliko več pa jih je bilo na Univerzi v Hildesheimu. Meni je bilo všeč predvsem to, da je majhna skupina omogočala, da smo se res dobro spoznali. Na začetku smo se udeleževali dogodkov, ki so jih za nas pripravili študenti Culture connects (Pub crawl, BBQ, peljali so nas na bolšjaka, skupaj smo šli v kino v Hannover), HAWK pa je za nas pripravil tudi izlete (s kanuji, vikend izlet v Berlin za samo 40 evrov). Tudi predmetnik je bil razgiban; odpravili smo se npr. v Center za begunce v Hildesheimu in koncentracijsko taborišče Bergen-Belsen.

O mestu in kaj ponuja

Hildesheim je mesto na severu Nemčije, z vlakom oddaljeno 20 min od Hannovra. Mesto ima majhen center, ki vključuje glavni mestni trg in nakupovalno ulico, ki spominja na Čopovo v Ljubljani, a kljub temu je mesto precej veliko. Ima vrsto trgovin (hrana, oblačila, elektronika, mobilni operaterji), pekarn, restavracij, hitro prehrano in dve univerzi – HAWK in Univerzo v HIldesheimu.

Ima železniško in avtobusno postajo, velika večina študentov pa kot prevozno sredstvo uporablja kolo (rabljeno kolo vam pomaga pridobiti koordinatorka na HAWK, po navadi stanejo okoli 50 eurov). Vsi avtobusi v Hildesheimu in vlaki po Spodnji Saški (z izjemo ICE) so študentom na voljo zastonj, saj imajo študentsko izkaznico. Ta stane 280 evrov na semester. Med drugim omogoča dostop do HAWK knjižnice, na njej imate 20 evrov, namenjenih za kopiranje, nanjo pa lahko naložite tudi denar in jeste v menzi.

Mesto mi je bilo všeč predvsem ker:

1. Omogoča dobre povezave do večjih mest in tujine;

Hamburg je z vlakom oddaljen 3 ure. Uporabite lahko HAWK študentsko izkaznico in potujete brezplačno.

Berlin je oddaljen 4–5 ur. Priporočam, da se s HAWK študentko izkaznico odpravite do Wolfsburga, od tam pa kupite karto do Berlina.

Sama sem imela tudi 50% Bahn Card, ki vam omogoča popuste ob nakupu vozovnic. Zanjo sem plačala 60 evrov, a so se mi stroški povrnili, ker sem veliko potovala.

1. Ker mestno ni ogromno, se hitro lahko srečate s prijatelji, pridete na faks, do trgovine, železniške, vendar je vedno nekaj novega za raziskati in nikdar ni dolgčas.

Stroški

Na mesec sem prejela 380 evrov Erasmus denarne pomoči. 226 evrov sem namenila za najemnino, nekaj več kot 100 evrov sem na mesec porabila za hrano, ostalo pa namenila za malenkosti ali pa potovanja, ki sem si jih večinoma financirala iz lastnega žepa.

Sama sem živela v soseski, ki ima malo slabši sloves, zato pa sem za največje in najlepše opremljeno stanovanje v moji Erasmus skupini plačevala najmanj. Z vsemi stroški sem za WG (študentsko stanovanje, ki ga opremi študent z lastnim pohištvom), ki mi ga je oddala nemška študentka, na mesec plačala 226 evrov. Stanovanje mi je pomagala poiskati HAWK koordinatorka, zanj pa sem se odločila, ker sem imela željo živeti z nemškimi študenti.

Večina Erasmus študentov je živela v WG-ju, nekateri z nemškimi študenti, nekateri pa z drugimi internacionalnimi študenti. Nekaj jih je živelo v študentskem domu, za katerega morate pohiteti s prijavo, saj se prosta mesta hitro zapolnijo. Stanovanja v študentskih domovih so majhna, cene pa variirajo glede na pohištvo, ki ga imate v sobi (220–250 evrov). Od HAWK je študentski dom oddaljen 20 min hoda. Problem, ki so ga omenjali prijatelji, je ta, da so morali kupiti vzmetnico, blazino in odejo in da je bilo v domu veliko Erasmus študentov z Univerze v HIldesheimu, ki jih niso dobro poznali in se zato z njimi niso družili. Velika plus točka študentskega doma pa je jezero, ki je prostor za druženje, piknike in rekreacijo. Blizu je tudi gozd, v drugih delih HIldesheima pa lahko najdete predvsem parke.

Za hrano sem na mesec namenila 100 evrov, a je odvisno, v kateri trgovini kupujete in kakšna živila izbirate. V restavracijah nisem jedla velikokrat, večinoma le, ko sem potovala. Najbolj cenovno ugodno je, če si kuhate sami.

V Hildesheimu imajo dva nočna kluba - KUFA spominja na Metelkovo, Dax & Pasha pa ponuja predvsem komercialno glasbo, študenti pa zelo oblegajo tudi bar Wohnzimmer. Za night out sem po navadi porabila 10–15 evrov.

Največ stroškov sem imela zaradi potovanj. Stroški lahko pridejo od 200 do 400 evrov. Odvisno, za koliko časa in kam potujete, velja pa, da so vse skandinavske države precej dražje.

Če so se vam ob branju pojavila še kakšna vprašanja ali pa potrebujete kakšne predloge, mi lahko pišete na mail: evaa.krajc@gmail.com.